- 22 క్యారెట్ల బంగారం అని చెప్పి 18 క్యారెట్ల బంగారం అప్పగింత
- బీఐఎస్‌, హాల్‌ మార్క్‌ తదితర అంశాలపై కస్టమర్లకు అవగాహన లేమి
- బంగారం వ్యాపారస్తులపై నమ్మకం లేదు: 59 శాతం మంది ఇండియన్స్‌
- పసిడి స్థానంలో రాళ్లు పెట్టి ఎక్కువ డబ్బు గుంజుడు
స్రవంతి
బంగారంపై భారతీయులకు మోజు ఎక్కువన్న విషయం తెలిసిందే. ఒక విధంగా చెప్పాలంటే భారతీయ మహిళల దగ్గర ఎంత ఎక్కువ బంగారు నగలు ఉంటే.. వారి ఆర్థిక స్థోమత, హౌదా అంత ఎక్కువ ఉన్నట్టు భావిస్తారు. దీన్ని ఆధారంగా చేసుకునే, బంగారాన్ని కొనుగోలు చేసే వారి సంఖ్య క్రమంగా పెరుగుతున్నది. ఇప్పుడున్న పరిస్థితుల దృష్ట్యా బంగారంపై పెట్టుబడి స్వల్ప కాలంతో పాటు దీర్ఘకాలంలో మంచి రాబడిని వస్తుందని ప్రజలు ఎక్కువగా నమ్ముతున్నారు. అయితే, బంగారంపై పెడుతున్న పెట్టుబడికి సరిపడా న్యాయం జరుగుతున్నదా? అనే అంశాన్ని ఒకసారి గ్రహించాలి. ఈ మధ్య బాగా ప్రాచుర్యంలోకి వచ్చిన ఓ నగల వ్యాపార సంస్థ ప్రచార నినాదం 'డబ్బులు ఊరికే రావు'. అవును. ఇది నిజమే! కష్టపడి దాచుకున్న డబ్బుకు న్యాయం చేస్తూ.. నగల వ్యాపారులు డబ్బుకు తగ్గ బంగారాన్ని విక్రయిస్తున్నారా? ఆలోచించాల్సిన అవసరం ఉన్నది.
మోసపోయాం!
బంగారాన్ని కొనుగోలు చేసే వర్తకుల వద్ద తాము గతంలో మోసపోయామని నూటికి 48 మంది వినియోగదారులు లబోదిబోమంటున్నారు. నోయిడా కేంద్రంగా పనిచేస్తున్న సామాజిక మాధ్యమ వేదిక 'లోకల్‌ సర్కిల్స్‌' చేసిన తాజా అధ్యయనంలో ఈ విషయం వెల్లడైంది. తెలంగాణ సహా దేశంలోని ప్రముఖ రాష్ట్రాలలోని దాదాపు 20వేల మంది కస్టమర్లపై ఈ సర్వే నిర్వహించారు. అధ్యయనంలో పాల్గొన్న సగం మంది వినియోగదారులు తమకు బంగారాన్ని విక్రయించే వ్యాపారుల చేతుల్లో గతంలో మోసపోయినట్టు అంగీకరించారు. బంగారం నాణ్యత, జీఎస్టీ రేటు, తరుగు, మజూరీ వంటి అంశాల్లో తాము ఈ మోసానికి గురైనట్టు చెప్పారు. బంగారం వర్తకుల చేతుల్లో తాము మోసానికి గురయ్యామో లేదో తెలియదని 29 శాతం మంది పేర్కొన్నారు. బంగారాన్ని కొనుగోలు చేసేటప్పుడు.. బంగారు ఆభరణంలోని స్వచ్ఛతను తెలియజేసే హాల్‌ మార్క్‌ గుర్తును చూడకుండానే 16 శాతం మంది వినియోగదారులు ఆభరణాల్ని కొనుగోలు చేస్తున్నారు. బంగారం కొనుగోలు చేసే వర్తకులపై తమకు అంతగా విశ్వాసం లేదని ఏకంగా 59 శాతం మంది భారతీయులు చెప్పడం గమనార్హం.
హాల్‌ మార్క్‌ గీటురాయి!
బ్యూరో ఆఫ్‌ ఇండియన్‌ స్టాండర్స్‌ (బీఐఎస్‌) ఆభరణాల్లోని స్వచ్ఛతను పరీక్షించి ఇచ్చే ధ్రువీకరణ 'హాల్‌ మార్క్‌'. బంగారు ఆభరణంలోని స్వచ్ఛతను హాల్‌ మార్క్‌ తెలియజేస్తుంది. 22 క్యారెట్ల బంగారానికి 22కె 916, 18 క్యారెట్లకు 18కె 750, 14 క్యారట్ల బంగారం అయితే 14కె 585 ఇలా గుర్తులు ఉంటాయి. హాల్‌ మార్కింగ్‌, బంగారం స్వచ్ఛత నంబర్‌, తయారీ సంవత్సరం వివరాలు కూడా రిజిస్టర్డ్‌ నగల షాపుల్లో దొరికే బంగారు ఆభరణాలపై ఉంటాయి. 18 క్యారట్ల బంగారంలో కేవలం 75 శాతం బంగారం మాత్రమే ఉంటుంది. కొంత మంది దుకాణదారులు 22 క్యారెట్ల బంగారం అని చెప్పి 18 క్యారెట్ల బంగారంతో చేసిన నగలు అమ్ముతారు. అలాంటప్పుడు కొనే నగలపై తప్పనిసరిగా బీఐఎస్‌ హాల్‌ మార్క్‌ ఉందా లేదా అనేది సరిచూసుకోవాలి. 24 క్యారట్ల మేలిమి బంగారం కడ్డీలు, బిస్కట్ల రూపంలో లభిస్తుంది. బంగారం ఆభరణాలపై వ్యాపారులు బిల్లింగ్‌ వేసేటప్పుడు కూడా కొనుగోలుదారులు జాగ్రత్త వహించాలి. బంగారం ఖరీదుతో పాటు, ఆభరణం తయారు చేసినందుకు చార్జీలు, జీఎస్టీ ఇలా అన్ని స్పష్టంగా వేశారో లేదో గమనించాలి. ట్యాక్స్‌ రసీదు తీసుకోవడం తప్పనిసరి.
ధరల గోల
బంగారం ధరలు అన్ని ప్రాంతాల్లో, దుకాణాల్లో ఒకేలా ఉండవు. ఎందుకంటే బిల్లింగ్‌కు సంబంధించి ఓ ప్రామాణిక విధానం మన దేశంలో ఇప్పటి వరకైతే లేదు. ప్రతి పట్టణం, నగరంలోనూ బంగారు వర్తకుల సంఘం అని ఉంటుంది. ఈ సంఘమే అంతర్జాతీయ, దేశీయ ప్రముఖ మార్కెట్ల ధరల ఆధారంగా ప్రతిరోజూ స్థానిక బంగారం ధరలను ఖరారు చేస్తుంది. అందుకే, వివిధ ప్రాంతాల్లో బంగారం ధర విషయంలో వ్యత్యాసం కనిపిస్తుంది. బంగారు నగల అందాన్ని ఇనుమడింపజేసేందుకు వ్యాపారస్తులు రాళ్లను ఉపయోగిస్తుంటారు. వీటిని 'స్టడెడ్‌ జ్యుయలరీ' అంటారు. కొందరు బంగారం వర్తకులు మొత్తం ఆభరణాన్ని తూకం వేసి ఎన్ని గ్రాములు ఉంటే ఆ మేరకు బంగారం ధరను నిర్ణయిస్తారు. అంటే రాళ్ల బరువుకు బంగారం ధరే వేస్తారు. అయితే, రాళ్లకు బంగారంకు మధ్య ధర వ్యత్యాసం చాలా ఎక్కువ ఉంటుందని గ్రహించాలి. ఆభరణంలో ఉన్న నికరం బంగారానికే ధర నిర్ణయించాలని రాళ్లతో ఉన్న ఆభరణం కొనుగోలు చేసే సమయంలో కస్టమర్లు వ్యాపారస్తులను డిమాండ్‌ చేయడం మర్చిపోవద్దు.
మీ స్నేహితులకు రికమెండ్ చెయ్యండి